Burns dënon deklaratat e zotit Trump
Në një intervistë për Zërin e Amerikës, zoti Burns tha se deklarata e zotit Trump për Rusinë dhe emailet e zonjës Clinton ishte pa vend. Ai theksoi se vendet balltike dhe të Evropës lindore i drejtojnë sytë nga SHBA, që të jetë i qartë në sinjalet e tij. Ai foli edhe për Ballkanin.
Të mërkurën kandidati republikan Donald Trump shkaktoi reagime të ashpra nga të dyja krahët e politikës për komentet që bëri duke thënë se do të ishte mirë sikur Rusia të arrinte të siguronte emailet e fshira të zonjës Klinton, duke iu referuar e-maileve nga koha kur ajo ishte sekretare shteti që përdorte një server privat dhe ajo atë të qeverisë. Komentet e zotit Trump shkaktuan një reagim të ndezur tek folësit në Kuvendin Demokrat, përfshirë ish-Sekretarin e Mbrojtjes Leon Panetta, si dhe ish-Nënsekretarin e Shtetit Nicholas Burns, i cili foli me Zërin e Amerikës: Ish-ndihmës Sekretari i Shtetit, tha se kjo nuk ishte thjesht një lajthitje e çastit sepse më vonë ai e përsëriti në Twitter, pra me shkrim. Zoti Burns, i cili këshillon fushatën e zonjës Clinton për çështje ndërkombëtare tha se këto nuk janë vlera që mbrojnë amerikanët. Zoti Burns komentoi edhe për deklaratat e zotit Trump për NATO-n javën e kaluar, sipas së cilave nëse ai zgjidhej president nuk do të vendoste automatikisht për mbrojtjen e vendeve aleate, nëse ato kërcënoheshin nga Rusia. Zoti Burns tha se deklarata e zotit Trump ishte krejt pa vend dhe theksoi se vendet balltike dhe të Evropës lindore i drejtojnë sytë nga anëtari më i fuqishëm i Aleancës, SHBA, që të jetë i qartë në sinjalet që dërgon ndaj tyre. Nga ana tjetër, Putini duhet të bindet që çdo përpjekje ruse për destabilizimin e një vendi të NATO-s do të hasë në forcë. Duke iu referuar historisë, zoti Burns tha se republikanët kanë një traditë në politikën e jashtme me presidentë si Ronald Reagan, George H. W. Bush, Dwight Eisenhower, të cilët kanë qenë të gjithë për fuqinë ushtarake amerikane dhe për një udhëheqje parimore. Duke folur për Ballkanin, Nick Burns tha se vërtet vendet e rajonit dëshirojnë të ecin drejt anëtarësimit në NATO dhe në BE, por kjo kërkon që udhëheqësit e Ballkanit të përmbushin disa detyrime: Dhe zoti Burns mendon se Ballkani duhet të jetë përparësi në politikën e jashtme amerikane. Tani demokratët presin momentin më kulmor të javës: fjalimin që do të mbajë sonte zonja Clinton ku ajo do të pranojë emërimin e Partisë Demokrate, si e para grua që përfaqëson një parti kryesore politike në zgjedhjet presidenciale amerikane.